Poematia et Epigrammata/VI
Audite, gentes. Si procul absumus
totoque terrae dividimur globo,
      cui vix adhaerentes labamus
            oppositis aliunde plantis:

	cum Vesper istic sidera congreget
dum sol renascens hinc fugat, atque idem
      vos tempus in somnis quietos,
            nos habeat vigiles in armis, 

ut fecit altum sacra silentium
	nox et locuntur sidera nutibus,
      interiacentem vel per orbem
            perpetuas equitare turmas 

audite, gentes. Nos populus focis
confessus hostem depulit hospites,
	      quod rastra cultorum secutus
            in salebris stupuisset aurum. 

Tum quidquid ipsi proscidimus soli
primumque visas hic segetes, domos
      non ante constructas, stupente
	            barbaria, populantur igni. 

Quid nos? Pruinis semper et aestibus,
ad nostra passim nuda novalia
      visenda, direptas ad urbes,
            ad vetitas equitamus aras.

	Non solitudo, non fluvii tenent
montesque, non nos et crucibus minax
      telisque tormentisque multus
            hic marium solidique manceps. 

Audite, gentes: acrius hinniunt
	terramque crebri suffodiunt equi
      pugnamque odorati supremam
            forte cient socios ad arma. 

Heu! propter uxor strenua frondibus
in fortuitis non cubuit, Vale
	      dictura, dum posthac rebellis
            spem generis fovet intus alvo. 

Traxere longe progeniem novam
matresque fidas, haud veriti, velut
      armenta cum pullis in herbis,
	            immerito cohibere vallo. 

Odere lectos qui subolem ferant
vitaliorem, scilicet, integros
      odere natos qui sub auras
            vimque gerant animosque patrum.
	Nox alma vos et lassa quies habet,
dum tota vestris sub pedibus ruit
      haec gens in hostes et salutat
            iussa mori peritura solem. 

Quid vos? Iacetis: nam nihil attinet
	fortes creari, vivere fortium
      hoc quantulumcumque est, et esse
            qui valeant satis in leonem. 

Id, dormientes, id dare vos, nefas:
unos virorum qui gelide viros
	      auditis imbelli necari
            iam numero puerosque tabe.